## Odluka o posebnim standardima i mjerilima njihove primjene u provođenju primarne zdravstvene zaštite iz obveznog zdravstvenog osiguranja

### NN 142/2006 (28.12.2006.), Odluka o posebnim standardima i mjerilima njihove primjene u provođenju primarne zdravstvene zaštite iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**3235**

Na osnovi odredbi članka 72. Zakona o obveznom zdravstvenom osiguranju (»Narodne
novine« broj 85/06. i 105/06. i 118/06.), članka 19. Statuta Hrvatskog zavoda za
zdravstveno osiguranje (»Narodne novine« broj 16/02., 24/02. i 58/03.) i članka
20. Odluke o osnovama za sklapanje ugovora o provođenju zdravstvene zaštite iz
obveznog zdravstvenog osiguranja Upravno vijeće Hrvatskog zavoda za zdravstveno
osiguranje na 40. sjedinci održanoj 20. prosinca 2006. godine, uz suglasnost
ministra nadležnog za zdravstvo, a po prethodno pribavljenom mišljenju nadležnih
komora, donijelo je

## ODLUKU

### O POSEBNIM STANDARDIMA I MJERILIMA NJIHOVE PRIMJENE U PROVOĐENJU PRIMARNE ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

OPĆE ODREDBE

Članak 1.

Ovom se Odlukom utvrđuju posebni standardi i mjerila za njihovu primjenu za
provođenje primarne zdravstvene zaštite iz obveznog zdravstvenog osiguranja za
osigurane osobe Hrvatskog zavoda za zdravstveno osiguranje (u daljnjem tekstu:
Zavod) na područjima gdje postoje veća odstupanja u organiziranju zdravstvene
zaštite zbog nedostatka standardnog broja osiguranih osoba po timu utvrđenog
Odlukom o osnovama za sklapanje ugovora o provođenju zdravstvene zaštite iz
obveznog zdravstvenog osiguranja (u daljnjem tekstu: Odluka o ugovaranju),
odnosno potrebnog broja timova iz razloga zemljopisnih, odnosno demografskih
obilježja, prometne povezanosti/izoliranosti, gustoće naseljenosti i drugih
posebnih okolnosti pod kojima se provodi zdravstvena zaštita.

Članak 2.

Primjena posebnih standarda iz članka 1. ove Odluke utvrđuje se na osnovi
sljedećih mjerila:
1. Broja gravitirajućih osiguranih osoba određenim ordinacijama, odnosno
punktovima.
2. Zemljopisno-prometne povezanosti/izoliranosti koja u odnosu na učestalost
prometne povezanosti i udaljenosti od sjedišta doma zdravlja, odnosno
organizacijske jedinice doma zdravlja ili ordinacije doktora primarne
zdravstvene zaštite, najbliže bolnice državne ceste, otoka od kopna i trajektne
luke može biti:
a) lakša zemljopisna i prometna izoliranost
b) umjerena zemljopisna i prometna izoliranost
c) teža zemljopisna i prometna izoliranost
d) najteža zemljopisna i prometna izoliranost.
3. Demografskih obilježja s obzirom na prosječnu gustoću naseljenosti
gravitirajućeg područja.
4. Obilježja vezanih za pojedinu zdravstvenu djelatnost:
– potreba organiziranja punkta hitne medicinske pomoći
– mogućnost provođenja kućnih posjeta
– mogućnost provođenja kućnog liječenja
– mogućnost provođenja patronažnih posjeta
– obuhvat većeg područja vezano za dostupnost zdravstvene zaštite
– struktura izračuna godišnje novčane vrijednosti tima (udio materijalnih
troškova izračunskoj vrijednosti tima)
– vrste prava iz obveznog zdravstvenog osiguranja.
5. Obilježja vezanih uz Osnovnu mrežu zdravstvene djelatnosti (»Narodne novine«
broj 188/04., u daljnjem tekstu: Mreža) i popunjenost Mreže u djelatnostima
primarne zdravstvene zaštite.
6. Obilježja vezanih za morbiditetne specifičnosti.
7. Ostalih obilježja koja pridonose unapređenju, učinkovitosti i dostupnosti
zdravstvene zaštite.

Članak 3.

Posebni standard utvrđuje se kao iznos dodatnih novčanih sredstava i to:
1. do visine pune godišnje vrijednosti standardnog tima za djelatnost
2. do visine ˝ godišnje vrijednosti standardnog tima za djelatnost
3. na način da se godišnji iznos novčanih sredstava, utvrđen prema broju i
dobnoj strukturi svih neprijeporno opredijeljenih osiguranih osoba pojedinog
tima primarne zdravstvene zaštite obračuna s jednim od sljedećih koeficijenata:
0,5; 0,3; 0,2; 0,1
4. na način da se godišnji iznos novčanih sredstava za određene kategorije
opredijeljenih osiguranih osoba obračuna s jednim od sljedećih koeficijenata:
0,5; 0,3; 0,2; 0,1.
5. kao razlika standardno utvrđenog iznosa novčanih sredstava i iznosa
pripadajućih novčanih sredstava
6. kao iznos dodatnih novčanih sredstava čiju visinu utvrđuje posebno
povjerenstvo iz članka 7. ove Odluke.
Posebni standard utvrđuje se i kao mogućnost ugovaranja »tima bez nositelja«za
provođenje zdravstvene zaštite na područjima na kojima se Mreža iz objektivnih
razloga ne može popuniti, odnosno kao mogućnost ugovaranja timu većeg broja
osiguranih osoba od maksimalnog broja utvrđenog Odlukom o ugovaranju.

Članak 4.

Posebni standard obuhvaća timove koji provode zdravstvenu zaštitu na području na
kojem je broj timova usklađen s Mrežom, ali timovima gravitira više od
maksimalno mogućeg broja osiguranih osoba.
Timu iz stavka 1. ovog članka ugovaraju se sve opredijeljene osigurane osobe.

Članak 5.

Posebni standard obuhvaća i domove zdravlja na čijem se području Mreža u
djelatnosti zdravstvene zaštite predškolske djece i zdravstvene zaštite žena iz
objektivnih razloga ne može popuniti.
Zavod s domom zdravlja iz stavka 1. ovog članka ugovara »tim bez nositelja«
prema stvarno opredijeljenom broju osiguranih osoba.

Članak 6.

Ako timu gravitira značajno veći broj osiguranih osoba od onog koji je
opredijeljen tom timu ili ako na području na kojem je broj timova usklađen s
Mrežom, a tim zbog broja opredijeljenih osiguranih osoba primjenom odredaba iz
ove Odluke ostvaruje godišnje 25% sredstava više od godišnje novčane vrijednosti
standardnog tima, dodatna sredstva za tim obračunavaju se s koeficijentom niže
skupine od koeficijenta skupine koja mu inače pripada prema mjerilima propisanim
ovom Odlukom, a kada nema niže skupine tim se ugovara prema stvarnom broju
opredijeljenih osiguranih osoba.

Članak 7.

Primjenu mjerila propisanih ovom Odlukom utvrđuje posebno povjerenstvo koje čine
četiri predstavnika Zavoda i jedan predstavnik Ministarstva zdravstva i
socijalne skrbi.

Članak 8.

Na osnovi mjerila iz članka 2. ove Odluke, a prema odredbama članka 3. ove
Odluke utvrđuju se posebni standardi za provođenje zdravstvene zaštite iz
obveznog zdravstvenog osiguranja u djelatnostima: opće/obiteljske medicine,
zdravstvene zaštite predškolske djece, zdravstvene zaštite žena, stomatološke
zdravstvene zaštite (polivalentne), higijensko-epidemiološke zdravstvene
zaštite, preventivno-odgojnih mjera za zdravstvenu zaštiti školske djece i
studenata, patronažne zdravstvene zaštite, primarne laboratorijske dijagnostike
i hitne medicinske pomoći.

POSEBNI DIO

1. DJELATNOST OPĆE/OBITELJSKE MEDICINE

Članak 9.

Posebni standard za provođenje primarne zdravstvene zaštite (u daljnjem tekstu:
posebni standard) primjenjuje se na timove kojima u pravilu gravitira do 1200
osiguranih osoba pod uvjetom da je zadovoljeno mjerilo teže zemljopisne i
prometne izoliranosti u odnosu na udaljenost od sjedišta doma zdravlja, odnosno
organizacijske jedinice doma zdravlja ili ordinacije doktora ugovorenog u
djelatnosti opće/obiteljske medicine.
Dodatna sredstva za tim iz stavka 1. ovog članka utvrđuju se kao razlika
godišnje novčane vrijednosti standardnog tima za djelatnost opće/obiteljske
medicine, odnosno za doktora medicine i doktora specijalista opće/obiteljske
medicine utvrđene u članku 41. Tablici 1a. »PRIMARNA RAZINA ZDRAVSTVENE
ZAŠTITE«. Odluke o ugovaranju i pripadajućeg godišnjeg iznosa novčanih sredstava
utvrđenog prema broju i dobnoj strukturi neprijeporno opredijeljenih osiguranih
osoba pojedinog tima.
Odredbe ovog članka primjenjuju se pod uvjetom da je za tim opredijeljeno više
od 75% osiguranih osoba koje gravitiraju tom timu.

Članka 10.

Posebni standard primjenjuje se na timove kojima u pravilu gravitira više od
1200 osiguranih osoba, uz uvjet da je zadovoljeno mjerilo najteže zemljopisne i
prometne izoliranosti, kao i potreba ugovaranja većeg broja timova zbog
provođenja hitne medicinske pomoći.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba obračuna s
koeficijentom 0,5.

Članak 11.

Posebni standard primjenjuje se na timove kojima u pravilu gravitira više od
1200 osiguranih osoba, uz uvjet da je broj timova usklađen s Mrežom kao i da je
zadovoljeno mjerilo teže zemljopisne i prometne izoliranosti.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba, obračuna s
koeficijentom 0,3.

Članak 12.

Posebni standard primjenjuje se na timove kojima u pravilu gravitira više od
1200 osiguranih osoba, uz uvjet da je zadovoljeno mjerilo umjerene zemljopisne i
prometne izoliranosti u odnosu na udaljenost od doma zdravlja, odnosno
organizacijske jedinice doma zdravlja ili ordinacije doktora ugovorenog u
djelatnosti opće/obiteljske medicine.
Dodatna sredstava za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba obračuna s
koeficijentom 0,2.

Članak 13.

Posebni standard primjenjuje se na timove kojima u pravilu gravitira više od
1200 osiguranih osoba, uz uvjet da je zadovoljeno mjerilo lakše zemljopisne i
prometne izoliranosti (npr. otoci povezani mostom s kopnom, veća gustoća
naseljenosti, blizina doma zdravlja, odnosno sjedišta organizacijske jedinice
doma zdravlja, odnosno bolničke zdravstvene ustanove), uz uvjet da je broj
timova usklađen s Mrežom.
Dodatna sredstava za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba obračuna s
koeficijentom 0,1.

Članak 14.

Posebni standard primjenjuje se na timove kojima u pravilu gravitira više od
1700 osiguranih osoba, a zdravstvenu zaštitu provodi jedan tim u više područnih
ordinacija i na više lokacija, ili na zemljopisno velikom području male gustoće
naseljenosti, te ako je za taj tim opredijeljeno više od 75% osiguranih osoba
koje mu gravitiraju.
Dodatna sredstva za tim iz stavka 1. ovog članka utvrđuje posebno povjerenstvo
iz članka 7. ove Odluke.

Članak 15.

Posebni standard primjenjuje se na timove koji ne prihoduju novčana sredstva u
visini godišnjeg standardnog tima za djelatnost opće/obiteljske medicine, a koji
skrbe o osiguranim osobama smještenim u stacionaru doma za starije i nemoćne,
odnosno timove koji skrbe o osiguranim osobama s trajnim psihofizičkim smetnjama
smještenim u ustanovama socijalne skrbi.
Dodatna sredstva za tim iz stavka 1. ovog članka utvrđuju se na način da se
pripadajući novčani iznos sredstava, utvrđen prema stvarno opredijeljenom broju
osiguranih osoba iz stavka 1. ovog članka, obračuna s koeficijentom 0,3, s time
da ukupni godišnji iznos novčanih sredstava za tim ne može biti viši od godišnje
novčane vrijednosti standardnog tima za djelatnost opće/obiteljske medicine,
odnosno za doktora medicine i doktora specijalista opće/obiteljske medicine
utvrđen u članku 41. Tablici 1.a »I. PRIMARNA RAZINA ZDRAVSTVENE ZAŠTITE »
Odluke o ugovaranju.

2. DJELATNOST ZDRAVSTVENE ZAŠTITE PREDŠKOLSKE DJECE

Članak 16.

Posebni standard primjenjuje se na timove kojima u pravilu gravitira manje od
700 osiguranih osoba predškolskog uzrasta.
Dodatna sredstava za tim iz stavka 1. ovog članka utvrđuju se kao razlika
godišnje novčane vrijednosti standardnog tima za djelatnost zdravstvene zaštite
predškolske djece utvrđene u članku 41. Tablici 1.a. »I. PRIMARNA RAZINA
ZDRAVSTVENE ZAŠTITE« Odluke o ugovaranju i pripadajućeg godišnjeg iznosa
novčanih sredstava utvrđenog prema broju i dobnoj strukturi neprijeporno
opredijeljenih osiguranih osoba pojedinog tima.
Odredbe ovog članka primjenjuju se pod uvjetom da je za tim opredijeljeno više
od 75% osiguranih osoba koje gravitiraju tom timu.

Članak 17.

Posebni standard primjenjuje se na timove kojima u pravilu gravitira više od 700
osiguranih osoba predškolskog uzrasta uz uvjet da je zadovoljeno mjerilo teže
zemljopisne i prometne izoliranosti.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju
neprijeporno opredijeljenih osiguranih osoba predškolskog uzrasta, obračuna s
koeficijentom 0,3.

Članak 18.

Posebni standard primjenjuje se na timove kojima u pravilu gravitira više od 700
osiguranih osoba predškolskog uzrasta uz uvjet da je zadovoljeno mjerilo
umjerene zemljopisne i prometne izoliranosti.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim utvrđen prema broju
neprijeporno opredijeljenih osiguranih osoba predškolskog uzrasta obračuna s
koeficijentom 0,2.

Članak 19.

Posebni standard primjenjuje se na timove kojima u pravilu gravitira više od 700
osiguranih osoba predškolskog uzrasta uz uvjet da je zadovoljeno mjerilo lakše
zemljopisne i prometne izoliranosti.
Dodatna sredstava za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim utvrđen prema broju
neprijeporno opredijeljenih osiguranih osoba predškolskog uzrasta obračuna s
koeficijentom 0,1.

3. DJELATNOST ZDRAVSTVENE ZAŠTITE ŽENA

Članak 20.

Posebni standard primjenjuje se na timove kojima u pravilu gravitira manje od
4200 osiguranih osoba-žena starijih od 15 godina kao i timove na hrvatskim
otocima kojima gravitira od 4200 do 6000 osiguranih osoba – žena starijih od 15
godina.
Dodatna sredstava za tim iz prethodnog stavka utvrđuju se kao razlika godišnje
novčane vrijednosti standardnog tima za djelatnost zdravstvene zaštite žena
utvrđene u članku 41. Tablici 1.a »I. PRIMARNA RAZINA ZDRAVSTVENE ZAŠTITE«
Odluke o ugovaranju i pripadajućeg godišnjeg iznosa novčanih sredstava utvrđenog
prema broju neprijeporno opredijeljenih osiguranih osoba-žena starijih od 15
godina.
Odredbe ovog članka primjenjuju se pod uvjetom da je za tim opredijeljeno više
od 75% osiguranih osoba– žena starijih od 15 godina koje gravitiraju tom timu.

Članak 21.

Posebni standard primjenjuje se na timove kojima u pravilu gravitira više od
4200 osiguranih osoba-žena starijih od 15 godina, uz uvjet da je zadovoljeno
mjerilo teže zemljopisne i prometne izoliranosti.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim utvrđen prema broju
neprijeporno opredijeljenih osiguranih osoba – žena starijih od 15 godina
obračuna s koeficijentom 0,3.

Članak 22.

Posebni standard primjenjuje se na timove kojima u pravilu gravitira više od
4200 osiguranih osoba žena starijih od 15 godina, uz uvjet da je zadovoljeno
mjerilo umjerene zemljopisne i prometne izoliranosti.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju
neprijeporno opredijeljenih osiguranih osoba – žena starijih od 15 godina,
obračuna s koeficijentom 0,2.

Članak 23.

Posebni standard primjenjuje se na ginekološke timove na hrvatskim otocima
kojima u pravilu gravitira više od 4200 osiguranih osoba žena starijih od 15
godina.
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju
neprijeporno opredijeljenih osiguranih osoba žena starijih od 15 godina obračuna
s koeficijentom 0,1, s time da ukupni godišnji novčani iznos sredstava za tim ne
može biti viši od godišnje novčane vrijednosti standardnog tima za djelatnost
zdravstvene zaštite žena utvrđene u članku 41. Tablici 1.a »I. PRIMARNA RAZINA
ZDRAVSTVENE ZAŠTITE » Odluke o ugovaranju.

4. DJELATNOST STOMATOLOŠKE ZDRAVSTVENE ZAŠTITE (POLIVALENTNE)

Članak 24.

Posebni standard primjenjuje se na timove kojima u pravilu gravitira do 1400
osiguranih osoba, uz uvjet da je zadovoljeno mjerilo najteže zemljopisne i
prometne izoliranosti, kao i mjerilo veće udaljenosti od doma zdravlja, odnosno
organizacijske jedinice doma zdravlja ili ordinacije doktora ugovorenog u
djelatnosti stomatološke zdravstvene zaštite (polivalentne).
Dodatna sredstva za tim iz stavka 1. ovog članka utvrđuju se kao razlika
godišnje novčane vrijednosti standardnog tima za djelatnost stomatološke
zdravstvene zaštite (polivalentne) utvrđene u članku 41. Tablici 1a. »I.
PRIMARNA RAZINA ZDRAVSTVENE ZAŠTITE« Odluke o ugovaranju umanjene za
odgovarajući dio materijalnih troškova s obzirom na gravitirajući broj
osiguranih osoba timu i pripadajućeg godišnjeg iznosa novčanih sredstava,
utvrđenog prema broju i dobnoj strukturi neprijeporno opredijeljenih osiguranih
osoba pojedinog tima.
Odredbe ovog članka primjenjuju se pod uvjetom da je za tim opredijeljeno više
od 75% osiguranih osoba koje gravitiraju tom timu.

Članak 25.

Posebni standard primjenjuje se na timove kojima u pravilu gravitira više od
1400 osiguranih osoba, uz uvjet da je zadovoljeno mjerilo teže zemljopisne i
prometne izoliranosti i da je broj timova usklađen s Mrežom.
Dodatna sredstava za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba, obračuna s
koeficijentom 0,3.

Članak 26.

Posebni standard primjenjuje se na timove kojima u pravilu gravitira više od
1400 osiguranih osoba, uz uvjet da je zadovoljeno mjerilo umjerene zemljopisne i
prometne izoliranosti, te mjerilo veće udaljenosti od doma zdravlja, odnosno
organizacijske jedinice doma zdravlja ili ordinacije doktora ugovorenog u
djelatnosti stomatološke zdravstvene zaštite (polivalentne).
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba obračuna s
koeficijentom 0,2.

Članak 27.

Posebni standard primjenjuje se na timove kojima u pravilu gravitira više od
1400 osiguranih osoba, uz uvjet da je zadovoljeno mjerilo lakše zemljopisne i
prometne izoliranosti (otoci povezani mostom s kopnom, veća gustoća
naseljenosti, zadovoljavajuća popunjenost timova prema broju opredijeljenih
osiguranih osoba).
Dodatna sredstva za tim iz stavka 1. ovog članka utvrđuju se na način da se
pripadajući godišnji iznos novčanih sredstava za tim, utvrđen prema broju i
dobnoj strukturi neprijeporno opredijeljenih osiguranih osoba, obračuna s
koeficijentom 0,1.

5. HIGIJENSKO-EPIDEMIOLOŠKA ZDRAVSTVENA ZAŠTITA

Članak 28.

Posebni standard primjenjuje se na županijske zavode za javno zdravstvo u
županijama u kojima je prosječna gustoća stanovnika na km2 manja od 50.
Dodatna sredstva za županijske zavode za javno zdravstvo iz stavka 1. ovog
članka utvrđuju se na način da se pripadajući godišnji iznos novčanih sredstava,
utvrđen prema broju stanovnika u županiji, obračuna s koeficijentom 0,1.

Članak 29.

Posebni standard primjenjuje se i na županijske zavode za javno zdravstvo koji
provode higijensko-epidemiološku zdravstvenu zaštitu na hrvatskim otocima.
Dodatna sredstva za županijske zavode za javno zdravstvo iz stavka 1. ovog
članka utvrđuju se na način da se pripadajući godišnji iznos novčanih sredstava,
utvrđen prema broju stanovnika na hrvatskim otocima, obračuna s koeficijentom
0,1.

6. PREVENTIVNO-ODGOJNE MJERE ZA ZDRAVSTVENU ZAŠTITU ŠKOLSKE DJECE I STUDENATA

Članak 30.

Posebni standard primjenjuje se na županijske zavode za javno zdravstvo koji su
uz uvjet ispunjenog kadrovskog normativa, a u okviru najvećeg mogućeg broja
timova utvrđenog Mrežom iz opravdanih razloga uspostavili dodatni tim.
Dodatna sredstva za županijske zavode za javno zdravstvo iz stavka 1. ovog
članka utvrđuju se kao iznos novčanih sredstava za taj tim.

Članak 31.

Posebni standard primjenjuje se na županijske zavode za javno zdravstvo koji
provode preventivno-odgojne mjere u školskim ustanovama udaljenim više od 20 km
od sjedišta tima.
Dodatna sredstva za županijske zavode za javno zdravstvo iz stavka 1. ovog
članka utvrđuju se na način da se pripadajući godišnji iznos novčanih sredstava,
utvrđen prema broju osiguranih osoba u školama iz stavka 1. ovog članka,
obračuna s koeficijentom 0,1.

Članak 32.

Posebni standard primjenjuje se na županijske zavode za javno zdravstvo koji u
značajnijoj mjeri provode preventivno-odgojne mjere zdravstvene zaštite školske
djece i studenata na hrvatskim otocima.
Dodatna sredstva za županijske zavode za javno zdravstvo iz stavka 1. ovog
članka, utvrđuje posebno povjerenstvo iz članka 7. ove Odluke ovisno o
objektivnom stanju, a prema lokaciji tima, veličini područja koji pokriva i
broju škola za koje tim skrbi.

Članak 33.

Odredbe članka 31. i 32. ove Odluke ne mogu se primjenjivati kumulativno.

7. PATRONAŽNA ZDRAVSTVENA ZAŠTITA

Članak 34.

Posebni standard primjenjuje se na domove zdravlja, odnosno organizacijske
jedinice doma zdravlja na području kojih je prosječan broj stanovnika na km2
manji od 30.
Uz ispunjenje kadrovskog normativa, dodatna sredstva za dom zdravlja iz stavka
1. ovog članka utvrđuju se kao razlika sredstava prema stvarnom broju stanovnika
na području doma zdravlja, odnosno organizacijske jedinice županijskog doma
zdravlja i standardnog broja stanovnika s obzirom na broj potrebnih patronažnih
sestara VŠS, ali ne više od razlike do jednog punog standardnog tima.

Članak 35.

Posebni standard primjenjuje se na domove zdravlja koji su na specifičnom
području unutar doma zdravlja, odnosno organizacijske jedinice doma zdravlja iz
opravdanih razloga uspostavili patronažni tim koji provodi patronažnu
zdravstvenu zaštitu samo za to područje.
Dodatna sredstva za dom zdravlja iz stavka 1. ovog članka utvrđuju se kao
razlika godišnje novčane vrijednosti standardnog tima utvrđenog u članku 41.
Tablici 1.b. »I. PRIMARNA RAZINA ZDRAVSTVENE ZAŠTITE« Odluke o ugovaranju i
stvarno pripadajućih sredstava s obzirom na broj stanovnika na tom području.

Članak 36.

Odredbe članka 30. i 31. ove Odluke ne mogu se primjenjivati kumulativno.

8. PRIMARNA LABORATORIJSKA DIJAGNOSTIKA

Članak 37.

Posebni standard primjenjuje se na medicinsko-biokemijske laboratorije kojima
gravitira do 16.250 osiguranih osoba.
Dodatna sredstva za laboratorij iz stavka 1. ovog članka utvrđuje se kao razlika
godišnjeg novčanog iznosa od 528.490,48 kn i pripadajućeg godišnjeg iznosa
novčanih sredstava.

Članak 38.

Posebni standard primjenjuje se na medicinsko-biokemijske laboratorije na
hrvatskim otocima koji zbrinjavaju više od 16250, a manje od 20400 osiguranih
osoba.
Dodatna sredstva za laboratorije iz stavka 1. ovog članka utvrđuju se kao
razlika godišnje novčane vrijednost 1/2 standardnog tima i pripadajućeg
godišnjeg iznosa novčanih sredstava.

Članak 39.

Posebni standard primjenjuje se i na dislocirane jedinice
medicinsko-biokemijskih laboratorija u kojima postoji zaposleni laboratorijski
radnik, uz uvjet da je zadovoljeno i mjerilo teže zemljopisne i prometne
izoliranosti, kao i veće udaljenosti od sjedišta matičnog medicinsko-biokemijskg
laboratorija.
Dodatna sredstva za medicinsko-biokemijski laboratorij iz stavka 1. ovog članka
utvrđuje posebno povjerenstvo iz članka 7. ove Odluke.

9. HITNA MEDICINSKA POMOĆ

Članak 40.

Posebni standard i mjerila za ugovaranje hitne medicinske pomoći na pojedinim
područjima Republike Hrvatske utvrđuje posebno povjerenstvo iz članka 7. ove
Odluke.

ZAVRŠNE ODREDBE

Članak 41.

Danom stupanja na snagu ove Odluke prestaje vrijediti Odluka o posebnim
standardima i mjerilima njihove primjene u provođenju primarne zdravstvene
zaštite iz obveznog zdravstvenog osiguranja za 2006. godinu (»Narodne novine«
broj 26/06. i klasa: 025-04/06-01/430, urbroj: 338-01-01-06-1 od 20. prosinca
2006. godine).

Članak 42.

Ova Odluka stupa na snagu danom objave u »Narodnim novinama«, a primjenjuje se
od 1. siječnja 2007. godine.

Klasa: 025-04/06-01/408
Urbroj: 338-01-01-06-1
Zagreb, 20. prosinca 2006.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med**., v. r.

Odluka, NN 142/2006-3235
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)